Et underskud på mere end 100 mio. kr. har blandt andet betydet fyringer af 12 akademiske arbejdere på Aalborg Universitets største fakultet. Det skriver DR P4 Nordjylland. Underskuddet skyldes angiveligt flere forhold. Fakultetet har for det første optaget et større antal studerende end forventet, der koster i faciliteter og undervisning, men som først giver penge, når de gennemfører deres eksaminer. Universitetet betaler også midlertidig dobbelt husleje for lokaler i København, og så er fakultetet blevet straffet økonomisk for ikke at sende samme antal elever på udveksling i udlandet, som man har taget imod. Endelig har en medarbejder forsømt at medregne udgifter til feriepenge, hvilket har betydet en uventet merudgift på 12,6 mio. kr. Derfor skal der nu ske økonomiske stramninger, hvorfor de 12 medarbejdere er blevet fyret, mens de øvrige akademiske medarbejdere fremover må forberede sig på at bruge flere timer på undervisning og færre timer på forskning. - Økonomistyringen på Tek-Nat vil blive sat under skærpet tilsyn, og der vil indtil videre kun blive opslået stillinger på Tek-Nat, som er nødvendige for indtjeningen på kort sigt, skriver rektor Finn Kjærsdam i en mail, som P4 Nordjylland har fået indsigt i. Fakultetet danner ramme for mere end 6000 studerendes uddannelse, mens det er arbejdsplads for 1800 medarbejdere. Den 19. april vil universitetets bestyrelse godkende det endelige regnskab for både Det Teknisk-Naturvidenskabelige Fakultet og resten af universitetet.

Referat:
Det Teknisk-Naturvidenskabelige Fakultet på Aalborg Universitet havde i sidste regnskabsår et underskud på mere end 100 mio. kr.